ורוניקה לבנה

וֵרוֹנִיקָה לְבָנָה (שם מדעי: Veronica cymbalaria Bodard) - צמח עשבוני חד-שנתי שעיר, על פי רוב שרוע, בעל פרחים קטנים ולבנים ממשפחת הלחכיים (בעבר נקרא ברוניקה ושויך למשפחת הלועניתיים)<ref name=":0"></ref>. ורוניקה לבנה נפוצה בכל אזורי צפון ישראל ומרכזה שמצפון לבקעת באר שבע. היא גדלה בחורש וביער ים-תיכוני, בבתה ובמיוחד בסלעים, בין אבנים, וגם בבתי-גידול מופרים, על קירות אבן של טרסות ובסדקי מדרכות וגדרות אבן, ובחורבות<ref name=":1"></ref>. ורוניקה קטנת-פרחים דומה לוורוניקה לבנה מאוד, אבל פרחיה קטנים יותר ועליה צרים יותר. ורוניקה מבריקה דומה לוורוניקה לבנה, אלא שכותרתה כחולה. והיא מלווה את ורוניקה לבנה במעזבות ובשטחים פתוחים בחבל הים-תיכוני.

== אטימולוגיה - מקורות השם ==
שם הסוג בֵּרוֹנִיקָה שונה ונקבע בווי"ו כבשם המדעי מאחר שהתברר שהכתיב בבי"ת דגושה - השגור בספרות הבוטנית העברית הישנה - אין לו על מה לסמוך. השם שונה על ידי האקדמיה ללשון העברית בשנת 2003. שמה המדעי cymbalaria ניתן לה משום הדמיון של עליה לעלים של צלצל.

== מאפיינים ==
ארבעה עלים לבנים, שני אבקנים, עמוד שחלה אחד ופרי שעיר עם שתי מגורות
צמח עשבוני חד-שנתי שעיר, על פי רוב שרוע, מסתעף מבסיסו, גובהו 5 עד 30 ס"מ (כאשר יש לו תמיכה מקיר אבן או צמחים אחרים וכדומה)<ref name=":2"></ref>.

הגבעולים שעירים, עגולים, עדינים, ארוכים, מסתעפים ושרועים או משולשלים<ref name=":2" />.

הלוואים חסרים. הפטוטרות ארוכות.

העלים פשוטים, התחתונים נגדיים לרוב, העלים המלווים את הפרחים מסורגים<ref name=":3"></ref>.

טרף העלה מאונה (העלים חרוקים באופן ברור) עם 5 עד 9 אונות לעיתים רחוקות 11 אונות. צורת המתאר של הטרף עגולה, רוחב העלים שווה לאורכם או גדול מאורכם, בסיסם דמוי לב עד דמוי יתד.

הפרחים דו-מיניים, בעלי עטיף כפול, בלתי נכונים (אונות הכותרת בלתי שוות) ומאוחי עלי כותרת, כלומר עלי הכותרת מאוחים בבסיסם לצינור קטן והם נושרים כיחידה אחת.

הפרחים ערוכים אחד אחד בחיק העלים שצורתם אינה שונה משאר העלים שאינם נושאים פרחים בחיקיהם<ref name=":3" />. עוקץ הפרח ישר וארוך כאורך הטרף או יותר. בפרי עוקץ הפרי הוא מתעקל.

הגביע מחולק עמוקות ל-4 אונות, בדרך כלל לא שוות. אונות הגביע ביציות עד אליפטיות, קהות, שעירות עד קירחות, והן נפרשות בפרי. העורקים באונות הגביע אינם בולטים.

הכותרת לבנה, גלגלית (האונות מפושקות וצינור הכותרת קצר מאוד), בלתי נכונה, האגן בעל 4 אונות מפושקות, העליונה רחבה יותר<ref name=":3" />. קוטרה של הכותרת 5 עד 8 מ"מ (לפעמים 2 עד 3 מ"מ), כמעט שאורכה אינו ארוך מהגביע.

האבקנים 2, מעורים בכותרת, בולטים מתוך הפרח<ref name=":3" />. הזירים נימיים, ארוכים וקירחים. המאבקים בעלי 2 לשכות, הנפתחות בחריץ אורך, דרכו משתחררת האבקה.

השחלה עילית, עשויה 2 עלי שחלה מאוחים, היוצרים 2 מגורות<ref></ref>. עמוד שחלה אחד, נימי, שאורכו אינו עולה על 1.2 מ״מ<ref></ref>. הצלקת אחת ותמימה<ref name=":3" />.

הפרי הוא הלקט נפוח עטוף בגביע משתייר, מכוסה שיער ארוך, בן 2 מגורות בכל מגורה 2 עד 4 זרעים<ref name=":3" />. ההלקט נפתח לאורך המחיצה שבין המגורות (לא במכסה).

הזרעים פחוסים וגבשושיים, זעירים, גודלם כ-2.5 מ"מ, בעלי אנדוספרם בשרני, המקיף את העובר הזקוף. הזרעים מופצים באמצעות הרוח.

== בית גדול ותפוצה ==
תפוצתה של ורוניקה לבנה משתרעת סביב אגן הים התיכון (פרט למצרים וסיני) עד מערב איראן ועד ערב הסעודית ועד חצי-האי קרים<ref name=":0" />. בישראל היא מצויה בעמק עכו, בחוף הכרמל, בשרון, בדרום מישור החוף, בגליל העליון, בגליל התחתון, בעמק יזרעאל, בכרמל, בשומרון, בשפלה, בהרי יהודה, בבקעת כנרות, בגלבוע, במדבר יהודה, בגולן, בגלעד, בעמון, במואב ובאדום<ref name=":1" />.

ורוניקה לבנה גדלה בחורש וביער ים-תיכוני, בבתה ובמיוחד בסלעים, בין אבנים, וגם בתי-גידול מופרים ומוצלים, על חומות סלעים וקירות אבן של טרסות ובסדקי מדרכות גדרות אבן, בחורבות ובקרקע מעובדת<ref name=":1" />.

== תמונות ==
<gallery mode=packed widths="200px" heights="200px">
קובץ:ורוניקה לבנה פרח.jpg|שני אבקנים ועמוד שחלה אחד
קובץ:ורוניקה לבנה פרח מן הצד.jpg|צמח עשבוני שעיר
קובץ:ורוניקה לבנה פרח ופרי.jpg
קובץ:ורוניקה לבנה עם פרי.jpg|הפרי הוא הלקט שעיר עטוף בגביע
קובץ:ורוניקה לבנה עם כותלית יהודה.jpg|ורוניקה לבנה עם כותלית יהודה בגומחה
קובץ:ורוניקה לבנה על חומת אבן.jpg|ורוניקה לבנה על חומת אבן בירושלים
קובץ:ורוניקה לבנה פרח.jpg|פרח של ורוניקה לבנה
</gallery>

==קישורים חיצוניים==

==הערות שוליים==

קטגוריה:לחכיים